อิงเกิลวูด

อิงเกิลวูด (อังกฤษ: Inglewood) เป็นนครทางตะวันตกเฉียงใต้ของเทศมณฑลลอสแอนเจลิส รัฐแคลิฟอร์เนีย สหรัฐ ในเขตมหานครลอสแอนเจลิส จากการทำสำมะโนสหรัฐ ค.ศ. 2020 นครนี้มีประชากร 107,762 คน ตั้งอยู่ในภูมิภาคเซาท์เบย์ ของเทศมณฑลลอสแอนเจลิส ใกล้กับท่าอากาศยานนานาชาติลอสแอนเจลิส พื้นที่อิงเกิลวูดได้รับการพัฒนาขึ้นหลังจากเปิดเส้นทางรถไฟสายเวนิส–อิงเกิลวูดใน ค.ศ. 1887 และได้รับการจัดตั้งเป็นนครเมื่อวันที่ 14 กุมภาพันธ์ ค.ศ. 1908 นครนี้เป็นศูนย์กลางสำคัญสำหรับกีฬาระดับอาชีพในแคลิฟอร์เนียตอนใต้ โดยมีทีมกีฬาหลายทีมที่เคยลงเล่นในศูนย์กีฬาต่าง ๆ ของอิงเกิลวูด สนามเกียฟอรัม (Kia Forum) ซึ่งเป็นอาคารกีฬาในร่ม เปิดให้บริการใน ค.ศ. 1967 และเคยเป็นสนามเหย้าของทีมลอสแอนเจลิส เลเกอร์ส แห่งสมาคมบาสเกตบอลแห่งชาติ (NBA), ลอสแอนเจลิส คิงส์ แห่งเนชันแนลฮอกกี้ลีก (NHL) และลอสแอนเจลิส สปาร์กส์ แห่งสมาคมบาสเกตบอลแห่งชาติหญิง (WNBA) จนกระทั่งมีการเปิดใช้งานคริปโตดอตคอม อารีนาใน ค.ศ. 1999 และในปัจจุบันยังคงใช้งานเป็นสถานที่จัดคอนเสิร์ตโดยเฉพาะ ทีมจากเนชันแนลฟุตบอลลีก (NFL) สองทีม ได้แก่ ลอสแอนเจลิส แรมส์ และลอสแอนเจลิส ชาร์จเจอร์ส ได้ลงเล่นที่สนามกีฬาโซไฟ นับตั้งแต่เปิดให้บริการใน ค.ศ. 2020 ซึ่งสร้างขึ้นแทนที่สนามแข่งม้าฮอลลีวูดพาร์กเดิม สนามกีฬาแห่งนี้ยังจะใช้เป็นสถานที่จัดพิธีเปิดโอลิมปิกฤดูร้อน 2028 และการแข่งขันฟุตบอลโลก 2026 และหากไม่มีปัญหาเรื่องสัญญาเช่ากับสนามโรสโบวล์ ก็จะใช้เป็นสนามเหย้าของทีมอเมริกันฟุตบอล ยูซีแอลเอ บรูอินส์ ในอนาคตด้วย ส่วนทีมลอสแอนเจลิส คลิปเปอส์ แห่งสมาคมบาสเกตบอลแห่งชาติ เริ่มลงเล่นที่สนามอินทูอิตโดมใน ค.ศ. 2024 อ้างอิง